CELEX: 32019R1338
Language: sk
Date: 2019-08-08 00:00:00
Title: Nariadenie Komisie (EÚ) 2019/1338 z 8. augusta 2019, ktorým sa mení nariadenie (EÚ) č. 10/2011 o plastových materiáloch a predmetoch určených na styk s potravinami (Text s významom pre EHP)

9.8.2019   
               
               
                  SK
               
               
                  Úradný vestník Európskej únie
               
               
                  L 209/5
               
            
         NARIADENIE KOMISIE (EÚ) 2019/1338
         z 8. augusta 2019,
         ktorým sa mení nariadenie (EÚ) č. 10/2011 o plastových materiáloch a predmetoch určených na styk s potravinami
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1935/2004 z 27. októbra 2004 o materiáloch a predmetoch určených na styk s potravinami a o zrušení smerníc 80/590/EHS a 89/109/EHS (1), a najmä na jeho článok 5 ods. 1 písm. a), d), e) a i), článok 11 ods. 3 a článok 12 ods. 3 a 6,
         keďže:
         
                     (1)
                  
                  
                     V prílohe I k nariadeniu Komisie (EÚ) č. 10/2011 (2) sa stanovuje zoznam povolených látok Únie, ktoré sa môžu používať pri výrobe plastových materiálov a predmetov určených na styk s potravinami.
                  
               
                     (2)
                  
                  
                     Od poslednej zmeny nariadenia (EÚ) č. 10/2011 Európsky úrad pre bezpečnosť potravín (ďalej len „úrad“) uverejnil vedecké stanovisko k povoleným použitiam už povolených látok, ktoré sa môžu používať v materiáloch prichádzajúcich do styku s potravinami (ďalej len „FCM“ – food contact materials). S cieľom zabezpečiť, aby sa v nariadení (EÚ) č. 10/2011 zohľadňovali najnovšie zistenia úradu, by sa uvedené nariadenie malo zmeniť.
                  
               
                     (3)
                  
                  
                     Nariadením Komisie (EÚ) 2019/37 (3) bolo na základe dvoch vedeckých stanovísk (4) (5) uverejnených úradom povolené používať látku kopolymér (R)-3-hydroxybutyrátu a (R)-3-hydroxyhexanoátu (číslo FCM: 1059, číslo CAS: 147398-31-0) buď samostatne, alebo zmiešanú s inými polymérmi, ktoré sú v styku so suchými alebo s tuhými potravinami, ktorým bol pridelený v tabuľke 2 prílohy III k nariadeniu (EÚ) č. 10/2011 simulátor potravín E. Úrad prijal nové priaznivé vedecké stanovisko (6), ktorým sa rozširuje použitie tejto látky ako samostatnej alebo zmiešanej s inými polymérmi pri výrobe plastov určených na styk so všetkými potravinami. V neskoršom stanovisku úrad dospel k záveru, že táto látka nepredstavuje bezpečnostné riziko pre spotrebiteľa, ak sa používa buď samostatne, alebo zmiešaná s inými polymérmi, ktoré sú v styku so všetkými potravinami, pri podmienkach trvania kontaktu 6 mesiacov alebo viac pri izbovej teplote alebo nižšej, vrátane fáz plnenia za tepla alebo krátkeho zohriatia, pokiaľ migrácia všetkých oligomérov s molekulovou hmotnosťou pod 1 000 Da neprekročí 5,0 mg/kg potraviny alebo potravinového simulátora. Záver úradu vychádza z najhorších testovacích podmienok stanovených v kapitole 2 bode 2.1.4 prílohy V k nariadeniu (EÚ) č. 10/2011 v prípade dlhodobého kontaktu (6 mesiacov a viac) s potravinami pri izbovej teplote alebo nižšej. V súlade s ustanoveniami bodu 2.1.5 kapitoly 2 prílohy V k uvedenému nariadeniu sa tieto najhoršie testovacie podmienky migrácie týkajú aj podmienok trvania kontaktu menej než 6 mesiacov pri izbovej teplote alebo nižšej. Preto použitie tejto látky ako samostatnej alebo zmiešanej s inými polymérmi pri výrobe plastov určených na styk so všetkými potravinami pri podmienkach trvania kontaktu menej ako 6 mesiacov pri izbovej teplote alebo nižšej, vrátane fáz plnenia za tepla alebo krátkeho zohriatia, nepredstavuje bezpečnostné riziko, pokiaľ migrácia všetkých oligomérov s molekulovou hmotnosťou pod 1 000 Da neprekročí 5,0 mg/kg potraviny alebo potravinového simulátora. Úrad v tomto stanovisku potvrdil aj to, že špecifický migračný limit 0,05 mg/kg potraviny pre produkt rozkladu kyseliny krotónovej stanovený v predchádzajúcom povolení látky FCM č. 1059 by sa mal uplatňovať aj v rámci tohto rozšíreného používania. Zápis tejto látky v bode 1 tabuľke 1 prílohy I k nariadeniu (EÚ) č. 10/2011 by preto mal v stĺpci 10 uvedenej tabuľky zahŕňať použitia tejto látky so všetkými potravinami a pri všetkých podmienkach.
                  
               
                     (4)
                  
                  
                     Povolenie látky s číslom FCM 1059 podľa tohto nariadenia si vyžaduje, aby celková migrácia všetkých oligomérov s molekulovou hmotnosťou menšou ako 1 000 Da nepresahovala 5,0 mg/kg potraviny alebo potravinového simulátora. Keďže analytické metódy na určenie migrácie týchto oligomérov sú zložité, opis týchto metód nie je nevyhnutne dostupný príslušným orgánom. Bez tohto opisu nemá príslušný orgán možnosť overiť, či migrácia oligomérov z materiálu alebo predmetu spĺňa migračný limit pre tieto oligoméry. Preto by sa od prevádzkovateľov podnikov, ktorí uvádzajú na trh konečný predmet alebo materiál s obsahom uvedenej látky, malo požadovať, aby do podporných dokumentov podľa článku 16 nariadenia (EÚ) č. 10/2011 zahrnuli opis metódy a kalibračnú vzorku, ak si to metóda vyžaduje.
                  
               
                     (5)
                  
                  
                     Príloha I k nariadeniu (EÚ) č. 10/2011 by sa preto mala zodpovedajúcim spôsobom zmeniť.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha I k nariadeniu (EÚ) č. 10/2011 sa mení v súlade s prílohou k tomuto nariadeniu.
         
         
            Článok 2
            Plastové materiály a predmety určené na styk s potravinami, ktoré sú v súlade s nariadením (EÚ) č. 10/2011 v znení platnom pred nadobudnutím účinnosti tohto nariadenia, sa môžu umiestňovať na trh do 29. augusta 2020 a môžu zostať na trhu až do vyčerpania zásob.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. augusta 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 338, 13.11.2004, s. 4.
         
            (2)  Nariadenie Komisie (EÚ) č. 10/2011 zo 14. januára 2011 o plastových materiáloch a predmetoch určených na styk s potravinami (Ú. v. EÚ L 12, 15.1.2011, s. 1).
         
            (3)  Nariadenie Komisie (EÚ) 2019/37 z 10. januára 2019, ktorým sa mení a opravuje nariadenie (EÚ) č. 10/2011 o plastových materiáloch a predmetoch určených na styk s potravinami (Ú. v. EÚ L 9, 11.1.2019, s. 88).
         
            (4)  Vestník EFSA (EFSA Journal) (2016) 14(5):4464.
         
            (5)  Vestník EFSA (EFSA Journal) (2018) 16(7):5326.
         
            (6)  Vestník EFSA (EFSA Journal) (2019) 17(1):5551.
      
      
         
            PRÍLOHA
            V prílohe I k nariadeniu (EÚ) č. 10/2011 sa zápis v tabuľke 1 týkajúci sa látky s číslom FCM 1059 nahrádza takto:
            
               
                           „1059
                        
                        
                            
                        
                        
                           147398-31-0
                        
                        
                           kopolymér (R)-3-hydroxybutyrátu a (R)-3-hydroxyhexanoátu
                        
                        
                           nie
                        
                        
                           áno
                        
                        
                           nie
                        
                        
                            
                        
                        
                           (35)
                        
                        
                           Používať buď len samostatne, alebo zmiešanú s inými polymérmi v styku so všetkými potravinami pri podmienkach trvania kontaktu do 6 mesiacov a/alebo 6 mesiacov a viac pri izbovej teplote alebo nižšej, vrátane fáz plnenia za tepla alebo krátkeho zohriatia. Migrácia všetkých oligomérov s molekulovou hmotnosťou pod 1 000  Da nesmie prekročiť 5,0 mg/kg potraviny.
                        
                        
                           (23)“